**Graphical user interface, text

Description automatically generated with medium confidenceפרק 2: ההתנהלות הרוסית מול האוכלוסייה האוקראינית במלחמה**

**היעדים האסטרטגיים של רוסיה וגישתה הכללית לאוכלוסייה האוקראינית**

תפיסת העולם האישית של הנשיא פוטין ביחס למדינה ולעם האוקראינים מילאה תפקיד מכריע ביציאה למלחמה ובאופן שבו עוצבו היעדים האסטרטגיים והתוכנית האופרטיבית של רוסיה. רוב האליטה הרוסית הופתעה מהמלחמה, ואף חשה שנגררה אליה שלא מרצון. פוטין גילה בעשור האחרון אובססיביות בשלילת קיומו של עם אוקראיני נפרד מהעם הרוסי ובהצגת חתירת אוקראינה לאמץ אוריינטציה מערבית כמאמץ מערבי לפגוע ברוסיה ולהחלישה[[1]](#footnote-1).

ניתן לסווג את היעדים האסטרטגיים הרוסיים הנוגעים לאוכלוסייה האוקראינית לשלוש קטגוריות:

1. פירוק אוקראינה כישות מדינית ריבונית והכפפתה לרוסיה.
2. הבכת המערב, הגבלת התערבותו בלחימה והבטחת גיבוי מהדרום הגלובלי.
3. חיזוק כושרה של רוסיה לעמוד בלחצים חיצוניים וליכוד הציבור הרוסי מאחורי מטרות המלחמה.

התוכנית הצבאית הרוסית המקורית כללה השתלטות בזק על קייב, הפלת הממשלה וכיבוש מרבית המדינה - תוך עשרה ימים; וסיום השתלטות, עד כדי סיפוח, עד אוגוסט 2022. תוכנית זו נשענה על ארבעה יסודות: מהירות כדי למנוע התערבות המערב, הפלת השלטון המרכזי כדי להקל על גורמים פרו-רוסים באוקראינה לתמוך פומבית בכיבוש הרוסי, השתלטות על תשתיות אנרגיה ועל המערכת הפיננסית; והכרעת צבא אוקראינה, לו יוחסה נחיתות מוחלטת בהשוואה לצבא רוסיה[[2]](#footnote-2).

בהתאם לכך, מאז שנת 2014 הופעל על האוכלוסייה האוקראינית לחץ משולב, שכלל לוחמת מידע, לוחמה כלכלית, לחצים מדיניים, לוחמת סייבר ומאמצי חתרנות. הפלישה הצבאית הרוסית לאוקראינה בפברואר 2022 אמורה הייתה להיות שיא, מוצלח וקצר, של פעילות השפעה רציפה זו. פלישה מחמישה כיוונים, ניסיון להשתלט על קייב במתקפת בזק, תקיפות טילים בכל שטח המדינה, היעזרות במשתפי פעולה, מתקפות סייבר, לוחמה אלקטרונית ולוחמת מידע עצימות – כל אלה נועדו לייצר הלם מערכתי בקרב האוכלוסייה (כחלק מהמערכת האוקראינית הרחבה)[[3]](#footnote-3).

**סל הכלים הרוסי מול האוכלוסייה האוקראינית**

תת-פרק זה יציג את הכלים השונים שרוסיה הפעילה בניסיון להשפיע על האוכלוסייה האוקראינית. חילקנו את הכלים לארבע קבוצות: לוחמת מידע, הפעלת כוח צבאי, כלים מדיניים-דיפלומטיים וכלי לחץ כלכליים. חלוקה זו תשמש אותנו גם ביחס לאוקראינה והשחקנים הבינלאומיים.

**כלי לוחמת מידע**

החשיבה הרוסית על **לוחמת מידע, או במינוח הרוסי "מאבק המידע"** (informatsionnoe protivoborstvo, באנגלית: information confrontation), התפתחה כעומדת בפני עצמה, אולם היא גם חלק אינטגרלי מ"מלחמות הדור החדש". היא מתנהלת באופן רציף במטרה להשפיע על תפיסת המציאות של המערכת היריבה, הנהגה וציבור כאחד[[4]](#footnote-4). מרכזיות לוחמת המידע ב"ארגז הכלים" הרוסי נובעת מהיותה, הלכה למעשה, "דבק מאחה" בין כלים אחרים[[5]](#footnote-5). לוחמת המידע עוסקת, בין היתר, בהעצמת ההשפעה של הפעלת כוח צבאי, לחצים דיפלומטיים או כלכליים ומאמצים הומניטריים.

האוכלוסייה האוקראינית מילאה שלושה תפקידים בלוחמת המידע הרוסית:

* כיעד להשפעה - רוסיה חתרה להשפיע על התנהגות אוקראינים: שיאמצו את הנרטיבים שלה ביחס לאחדות העמים של רוסיה ואוקראינה, יטילו ספק בצורך בקיומה של מדינה אוקראינית עצמאית, יראו באור שלילי את המערב, ולא יתנגדו לכיבוש.
* ככלי להחלשת המדינה האוקראינית, הפלת ממשלתה ולשלילת לגיטימציה ציבורית לפעילותה.
* כמרחב פעולה - לגיוס משתפי פעולה, מקורות מודיעין וקידום צרכים אופרטיביים של צבא רוסיה בלחימה.

בעשור האחרון, וביתר שאת מאז סיפוח חצי האי קרים ב-2014 רוסיה יצרה מנגנון מסועף לניהול לוחמת מידע נגד אוקראינה. חלק מרכיבי מנגנון זה הם "גנריים", במובן זה שהם יכולים לשרת כל זירת פעולה וכל תכלית רוסית. כך, למשל, אמצעי התקשורת הממלכתיים המרכזיים של רוסיה – ערוצי טלוויזיה, אתרי אינטרנט חדשותיים וסוכנויות הידיעות, ששידרו נרטיבים אנטי-אוקראיניים בשנים שקדמו לפלישה ובמהלכה. לצידם הופעלו כלי תקשורת ומדיה ייעודיים שהופנו לתוך אוקראינה, וביקשו למלא את "מרחב המידע" האוקראיני במסרים רוסיים.

המנגנון הייעודי הבולט לזירת אוקראינה הוא "השירות החמישי" בשירות הביטחון הפדרלי הרוסי (FSB). במקור היה זה אגף האחראי על איסוף מידע מודיעיני מחוץ לרוסיה ובמדינות ברה”מ לשעבר, אך בעשור האחרון האגף הפך אחראי על העברת המידע והערכות המצב על אוקראינה לקרמלין, ועל ייזום מבצעי השפעה בזירה האוקראינית[[6]](#footnote-6). "השירות החמישי" פעל לגייס רשת ענפה של משתפי פעולה בכל המערכות הפוליטית, הביטחונית והכלכלית. אלה סיפקו למוסקבה מידע פנימי, וב"יום פקודה" היו אמורים לסייע לכוחות הרוסיים להשתלט על אוקראינה באמצעות מסירת סודות ויצירת נקודות תורפה מכוונות.

מאז 2014 וטרם המלחמה ב-2022 תקפו את המרחב הקיברנטי האוקראיני יחידות רוסיות במבצעים שחלקם היוו תקדימים עולמיים בשבירת טאבו בבחירת יעדי התקיפה[[7]](#footnote-7). רוסיה השביתה את השירותים הציבוריים (מוסדות ממשל, בנקים, תחנות כוח) כדי לערער את חוסנה ולכידותה של החברה האוקראינית ולתקוע טריז בין הממשלה לציבור, בהמחישה, כביכול, את כישלון הממשלה האוקראינית בהשתלטות על אתגרי ניהול המדינה.

**בנרטיבים האסטרטגיים שפרס הנשיא פוטין להצדקת הפלישה לאוקראינה**  תפסו מקום מרכזי רעיונות הנוגעים לאוכלוסייה האוקראינית. הוא גולל נרטיב היסטורי רוויזיוניסטי השולל את קיומה של אומה אוקראינית נפרדת מזו הרוסית[[8]](#footnote-8). רעיון העצמאות האוקראינית הוצג כ"פיקציה" היסטורית, שאותה ביסס ה"מערב הקולקטיבי" במטרה להפוך את אוקראינה לפלטפורמה אנטי-רוסית[[9]](#footnote-9). פוטין הצדיק את הפלישה לאוקראינה בכך שהממשלה בקייב קידמה כביכול "רצח עם" נגד דוברי הרוסית בחבל דונבאס. הוא קיבע נרטיב לפיו האוכלוסייה האוקראינית בכללותה נפלה קורבן למדיניות ממשלה "נאצית" ורוסופובית, המשמשת כלי שרת בידי המערב להחלשת רוסיה.

המאמצים הכבירים שהשקיעו הרוסים כדי "להכין את מרחב המידע האוקראיני" לפלישה, התאפיינו בכשלי תפיסה עמוקים בנוגע לאוכלוסייה. הם לא הבינו את עוצמת התמורות הפוליטיות בחברה האוקראינית לאחר 2014, ולא העריכו נכונה את יכולת התלכדותה בעת איום מצד רוסיה. FSB כופף את הנתונים והפיץ דיווחים מְרַצִּים ומטעים כדי להתאימם לתוכנית הפלישה, שהתבססה על ההנחה שהאוכלוסייה האוקראינית נעדרת רצון ויכולת להתנגד[[10]](#footnote-10). לא ברור אם הועברו לידיעת פוטין תוצאות הסקר שהראו שבועות אחדים לפני הפלישה ש-48% מהאוקראינים מתכוונים להילחם למען ארצם, ושרק 2% מהם אמרו שיראו בפלישה רוסית פעולת "שחרור"[[11]](#footnote-11).

בתחילת המלחמה, קמפיין ההסברה הרוסי ניסה לשכנע את הציבור באוקראינה בכך שהמבצע נועד להנחיל דין וצדק לעם האוקראיני, המתמודד עם איום פנימי-חיצוני בשל "משטר בובות" עוין הנשלט ע”י המערב. בקמפיין בלטו במיוחד מסרי הרגעה, לפיהם הכוחות הרוסיים נוקטים זהירות מרבית כלפי האוכלוסייה החפה מפשע. בפועל, מחקירת שבויי המלחמה הרוסים שנפלו לידי האוקראינים החל מ-25 בפברואר עלה שהלוחמים הרוסים כלל לא היו מודעים לכך שהם נשלחים להילחם באוקראינה, ולא הוכנו כיצד לנהוג במפגש עם אוכלוסייה אזרחית[[12]](#footnote-12). מנגד, אוקראינה הואשמה בניצול ציני של האוכלוסייה האזרחית והפיכתה ל״מגן אנושי״ לחייליה[[13]](#footnote-13). רוסיה תייגה את הנתונים שפרסם הצד האוקראיני על פגיעה נרחבת באזרחים כתוצאה מפעולות צבא רוסיה כ"דיווחים כוזבים"[[14]](#footnote-14), והאשימה את האוקראינים בפגיעה מכוונת בבלתי מעורבים כדי לעורר פרובוקציות ולהטיל את האחריות על רוסיה. חלק ניכר מפעילות התודעה הרוסית בנוגע ליחס צבא רוסיה לאוכלוסייה האוקראינית הופנה לקהל הרוסי עצמו.

**הפעלת כוח צבאי**


ההוגים הצבאיים והקברניטים הרוסים מבינים שאלימות עודפת כלפי אזרחים עלולה לעורר התנגדות עממית, ביקורת בין-לאומית ופנימית ולחצים מדיניים וכלכליים, ולכן שאפו להימנע מכך במסגרת המלחמה באוקראינה. עם זאת, אין להם התנגדות עקרונית-ערכית לשימוש בלתי מידתי בכוח נגד אזרחים, ולמעט סל כלי לוחמת המידע, הצבא הרוסי בכללותו והחייל הרוסי הממוצע חסרים בתפיסות, בכלי נשק ובתרגולות שנועדו להתמודד עם אוכלוסייה מבלי להידרדר לפגיעה בה[[15]](#footnote-15). דוגמה בולטת לכך היא חוסר מוכנות של צבא רוסיה למשימת לוחמה בשטח בנוי[[16]](#footnote-16), והסתמכות יתר על תקיפת שטחים בנויים באמצעות ארטילריה ורקטות בעלות דיוק סטטיסטי, ללא מגע עם התושבים.

בהיבטים הקינטיים, תפיסות "מלחמות הדור החדש" כיוונו למאמץ צבאי מסונכרן ורציף שבמסגרתו יופעלו, לצד האמצעים הקונבנציונליים "המסורתיים", מערכות נשק מדויקות וכוחות מיוחדים, על בסיס מודיעין מדויק ורציף, ולעומק כל שטח האויב[[17]](#footnote-17). אולם בין התפיסות ובין המציאות של בניין הכוח בצבא רוסיה המרחק רב. חודשי המלחמה באוקראינה אוששו שצבא רוסיה לא הספיק לייצר יכולות אש מדויקות, התקשה לשלב בזמן אמת מודיעין בתהליך ייצור מטרות, ולא פיתח מערך גדול של כוחות מיוחדים.

בניסיון לגשר על הפער ביכולתו של הצבא הרוסי להתמודד עם מסות של אזרחים, בשנים האחרונות אורגנו מחדש או הוקמו יש מאין **מסגרות צבאיות ופרה-צבאיות שנועדו להתמודד עם אוכלוסייה** (כמשימה עיקרית, או כאחת המשימות העיקריות). למשל, ב-2012 הוקמה משטרה צבאית, שבין שאר משימותיה נדרשה לייצר כשירות להתמודדות עם אוכלוסייה אזרחית בעימות צבאי ובשלב של "שיקום השלום". לצד הצבא נכנסו לאוקראינה "המשמר הלאומי", Rosgvardia (לרבות היחידות הצ'צ'ניות, שזכו למוניטין של ברוטליות, ובעצם תפקדו באופן עצמאי), יחידו FSB, וכוחות פרה-צבאיים – שכירי חרב של כוח ווגנר ויחידות מתנדבים מסוגים שונים. אף כי כל המנגנונים הללו, לכאורה, היו מותאמים להפעלת כוח בעצימות פחותה מהצבא, תפקודם לפני המלחמה לא בישר יחס "רך" כלפי האזרחים. להיפך, יחידות שכירי חרב ו"מתנדבים" יכלו להפעיל אלימות יתרה כלפי אזרחים, בעוד שמעמדן החוץ-ממשלתי אפשר למשטר הרוסי להתנער מאחריות לפעילותן.

הנחות היסוד הלקויות של הקרמלין לגבי ממשות הלאומיות האוקראינית וחולשת המוסדות הפוליטיים במדינה השפיעו על התכנון הצבאי של הפלישה. בימים הראשונים ללחימה הונחו המפקדים הרוסים להיזהר שלא לפגוע באזרחים, ולצמצם את הפגיעה בתשתית הכלכלית. הרוסים ביקשו למקסם את השטח שייכבש בימים הראשונים, ולעקוף מרכזים אורבניים מבלי להתעכב. עם זאת, ההתנגדות האוקראינית, קשיים לוגיסטיים, בעיות סנכרון בין הכוחות והתפרסות יתר של המתקפה הובילו לכך שההתקדמות המהירה נבלמה, וצבא רוסיה מצא עצמו בחיכוך אינטנסיבי עם האוכלוסייה האוקראינית, במסגרתו נשחקו הרסנים בנוגע לפגיעה באזרחים.

מתחילת הפלישה חלק מהמהלכים הצבאיים הרוסיים נועדו לחולל בה דיסאוריינטציה בציבור, במטרה להפחית את ההתנגדות לכיבוש. מטח הטילים בשעות הראשונות של נועד לייצר אפקט תודעתי של מורא, ע"י פגיעה במטרות בכל רחבי המדינה, כך שחלק ניכר מהאוכלוסייה חווה ישירות מראות של מלחמה גם הרחק מצירי הפלישה היבשתיים[[18]](#footnote-18). בנוסף, שיירות צבאיות שחצו את הגבול מכיוונים רבים נועדו להבהיל וליצור רושם שממשלת אוקראינה וצבאה חסרי אונים ושההשתלטות הרוסית תושלם תוך זמן קצר. הפצת הדיווחים על הגעתן לאוקראינה של יחידות לוחמים צ'צ'ניים, להם תדמית של לוחמים אכזרים, נועדו לטעת חשש בציבור שהמשך הלחימה עלול להיות אלים יותר אם האוקראינים לא ישתפו פעולה[[19]](#footnote-19). הפעלת הלחץ הצבאי על האוכלוסייה (ובאמצעותה על ההנהגה) עלתה מדרגה בסתיו 2022, כשרוסיה החלה לפגוע שיטתית את תשתית החשמל באוקראינה, במטרהלהעצים את חשש הציבור לגבי היכולת לצלוח בשלום את החורף[[20]](#footnote-20).



**אוקראינה מוחשכת בעקבות תקיפת תשתיות חשמל ע”י רוסיה בסתיו 2022**

<https://www.shutterstock.com/image-photo/blackout-ukraine-ukraines-mass-power-outage-2236753175>

**האם פגיעה קשה באזרחים היא חלק מתפיסת הלחימה הרוסית?**

ההיסטוריה הצבאית הרוסית של העשורים האחרונים כוללת פגיעה נרחבת באזרחים, וגם במלחמה הנוכחית הצד האוקראיני מתאר את רוסיה כ"מדינת טרור" ומאשים אותה בפשעי מלחמה[[21]](#footnote-21). נשאלת אפוא השאלה, האם הברוטליות היא רכיב מכוון בתפיסת הלחימה הרוסית, או שהיא נתפסת כ"רע הבלתי נמנע" הנלווה לתופעת המלחמה?

חרף אירועי אלימות רבים וקשים מצד צבא רוסיה, לרבות כאלה שניתן להגדירם פשעי מלחמה[[22]](#footnote-22), במבט כולל ניתן לומר שנתוני האו"ם על כמות האזרחים שנפגעו עשויים לחזק יותר את הטענה שצבא רוסיה אינו עושה את כל שנדרש כדי למנוע פגיעה נרחבת באוכלוסייה מאשר את הטענה שהוא עוסק באופן שיטתי בפגיעה באזרחים אוקראינים ללא אבחנה. מתחילת המלחמה ועד 21 בנובמבר 2022 זיהה האו"ם 6,595 אזרחים הרוגים ו-10,189 אזרחים פצועים – מספר הכולל גם נפגעים בשטחים האוקראיניים שהיו בשליטת רוסיה עוד לפני המלחמה[[23]](#footnote-23). היקף הנפגעים האזרחים במלחמה כה עצימה הוא נמוך (במספרים מוחלטים) בהשוואה לעימותים אלימים אחרים, כגון המלחמה בסוריה (2022-2012 – כ-30 אלף אזרחים הרוגים בשנה)[[24]](#footnote-24), בעיראק (2016-2003 – כ-15 אלף אזרחים הרוגים בשנה וקרוב ל-30 אלף בשנת שיא) ובבוסניה-הרצגובינה (1995-1992 – כ-7,500 אזרחים הרוגים בשנה, ולמעלה מ-20,000 בשנת שיא).

האתוס של צבא רוסיה מתבסס על מיתוסים מ"המלחמה הפטריוטית הגדולה", לפיהם החייל הרוסי-סובייטי הוא "המשחרר" הדואג לצורכי האוכלוסייה הכבושה, לעומת החייל הנאצי, הנוהג באלימות בלתי נשלטת. אומנם ברוח זו מחנכים את החיילים בצבא רוסיה, אולם עדויות משדה הקרב מראות שגילויי אלימות כלפי אזרחים רווחים מאוד, וזוכים לעידוד או להשתקה מצד המפקדים[[25]](#footnote-25). מניעתם נותרה בתחום השיפוט האישי של חיילים וקצינים[[26]](#footnote-26).

פגיעה רוסית משמעותית באוכלוסייה ועדויות להידרדרות לפשעי מלחמה החלו כבר בימים הראשונים לפלישה, אך עבור צבא רוסיה וקברניטיו המדיניים הן אינן בבחינת יעד בפני עצמו, אלא תוצר לוואי כעור ובלתי נמנע. ראשית, כלים החוסכים פגיעה בחיי אזרחים – חסרים עד לא קיימים בצבא רוסיה. מאחר שהצבא הרוסי נעדר תפיסת לחימה שמטרתה למנוע פגיעה באזרחים, וחסר מערכות חימוש ומודיעין מדויקות וכוחות מיוחדים המנוסים בלוחמה בשטח בנוי, הוא מרבה להשתמש במערכות אש לא מדויקות כאמצעי מרכזי במשימותיו, גם אם "תוצר הלוואי" הוא הרס תשתיות ונפגעים אזרחים. הלחץ של הקרמלין על הצבא והלחץ של הדרגים הבכירים בצבא על דרגי השטח הזוטרים לספק הישגים צבאיים הוביל לריבוי קורבנות באזורים מאוכלסים כבר בימיה הראשוניים של הפלישה[[27]](#footnote-27).

שנית, מעימותים קודמים של צבא רוסיה ניתן ללמוד שקושי להשיג מטרות צבאיות ופוליטיות בשדה הקרב הוביל ל**תקיפת תשתיות לאומיות ואזרחיות** ולהשמדת שכונות מגורים כאמצעי לחץ על הצד היריב[[28]](#footnote-28). במלחמה באוקראינה רוסיה תקפה בשיטתיות תשתיות אנרגיה, סכרים, מפעלי תעשייה כדי לפגוע באזרחים ולהפעיל באמצעותם לחץ כבד על הממשל שייכנע וייעתר לדרישותיה[[29]](#footnote-29).

שלישית, במערכת הביטחון הרוסית התבססה תרבות של זילות בחיי אדם, **הפחדה וענישה**: החיילים נתונים ללחץ ממפקדיהם לעמוד במשימה בכל תנאי, ומאוימים בענישה אישית ככל שייכשלו. ארגון שאינו יוצא מגדרו כדי לשמור על חייליו, קשה לצפות שיתאמץ כדי להימנע מפגיעה באזרחים ובזכויותיהם. תרבות שכזו מובילה לתוקפנות של החיילים כפרטים כלפי אזרחים בשטח[[30]](#footnote-30).

רביעית, הממסד הביטחוני והפוליטי ברוסיה מגלה **סובלנות** למעשי אלימות ולפשעי מלחמה שביצעו הכוחות הרוסיים באוכלוסייה האוקראינית, לרבות מקרים רבים של אלימות מינית שיטתית שתועדו במלחמה. מנגנוני הביטחון והתודעה הרוסיים מכחישים באורח גורף כל מחדל כנגד אזרחים. לא תועדו מקרי ענישה או העמדה לדין של חיילי צבא רוסיה בעקבות אירועי אלימות. הדרג המדיני הפגין תמיכה פומבית ביחידות שהואשמו ע”י אוקראינה והמערב בביצוע פשעי מלחמה[[31]](#footnote-31). "אישור דה פקטו" והלבנה בדיעבד של פשעי המלחמה מעניקים לגיטימציה לנקיטת אלימות כלפי האוכלוסייה, הנובעת מתרבות רבת שנים בצבא האדום הגורסת ש"במלחמה כמו במלחמה".

**מנגנונים פוליטיים ודיפלומטיים**

**הפעלת משתפי פעולה אוקראינים** ע”י מנגנוני הביטחון הרוסיים אמורה הייתה לשמש רכיב מפתח בתוכנית הפלישה הרוסית בפברואר 2022. משתפי פעולה בשדרות השלטון האוקראיני וברבדים נמוכים יותר אמורים היו לסייע לרוסיה לכבוש שטחים, ולנהל אותם לאחר מכן. מרחבים שנכבשו לפרקי זמן ארוכים, ממחישים כיצד משתפי פעולה אוקראינים סייעו להשתלטות ע”י העברת מידע פנימי רגיש וקידום החלטות אופרטיביות בצד האוקראיני שסייעו לרוסים. אף שבמרבית המקרים משתפי הפעולה לא הצליחו להבטיח לרוסיה השתלטות – ובהקשר זה בולט כישלונם בקייב – ישנן הערכות לפיהן בימי הפלישה הראשונים נשקפה סכנה ממשית לנפילת קייב ולהצלחת התוכנית הרוסית בכללותה[[32]](#footnote-32). אילו התממשו שאר תוכניות הפלישה הרוסית, אפשר שגם משתפי הפעולה היו מסייעים יותר.

חרסון, עיר המחוז היחידה שהרוסים הצליחו לכבוש זמנית, היא דוגמה מייצגת לאופן שבו ביקשה רוסיה להשתלט על השטחים שכבשה. עד 75% מתושבי חרסון עזבו את העיר בעקבות הכיבוש[[33]](#footnote-33). ראש העיר הנאמן לקייב הוחלף בהנהגה פרו-רוסית, שעודדה את התושבים לקבל אזרחות רוסית, ניתקה את הגישה לאמצעי תקשורת אוקראיניים ואת החיבור לאינטרנט מאוקראינה, לטובת מדיה וחיבור אינטרנטי רוסיים. משאלי עם אודות סיפוח חרסון לרוסיה בוימו באופן כפוי, כמצג של גושפנקא חוקית להשתלטות על השטח[[34]](#footnote-34).

הפלישה הרוסית הרחבה והבהולה נועדה מלכתחילה לזרז את המעבר מן השלב הקינטי של המבצע לשלב המדיני-דיפלומטי. תכליתה הייתה לשתק את המדינה הנתקפת ולסחוט ממנה פשרות סביב שולחן המשא ומתן בנוגע לריבונותה הטריטוריאלית ("תוכנית של 15 נקודות" הכוללת את הבטחת הסטטוס הניטרלי של אוקראינה והכרה בסטטוס המיוחד של דונבאס) ולהשיג הפסקת אש בתנאים נוחים לרוסיה[[35]](#footnote-35). בימים הראשונים של המלחמה המשא ומתן בין רוסיה ואוקראינה מוסגר באופן א-סימטרי (נציגים רוסים זוטרים יחסית לעומת דרג מדיני בכיר מהצד האוקראיני) ונועד ללחוץ על אוקראינה, במישרין ובאמצעות מדינות המערב, להניח את נשקה ולקבל תכתיב רוסי משפיל.

רוסיה **נצלה סוגיות הומניטריות ותנועות אוכלוסין לקידום יעדיה הצבאיים במלחמה.** זאת, משלושה מניעים עיקריים: צבאי, דמוגרפי ותודעתי. **במישור הצבאי, רוסיה מינפה את סוגיית המסדרונות ההומניטריים** למטרה אופרטיבית-טקטית: פינוי האוכלוסייה משטח הלחימה נועד להסיר מגבלות על הפעלת הכוחה[[36]](#footnote-36). בשבועות הראשונים ללחימה השיחות הרוסיות-אוקראיניות בנושאי מסדרונות הומניטריים, פינוי אזרחים, חילופי שבויים וגופות התנהלו במקביל לשיחות על הפסקת האש ובערוצים דומים.

לצורך ויסות השליטה באזרחים אוקראינים הקימה רוסיה לפני תחילת המלחמה **מנגנוני מיון והפרדה** ("פילטרציה", להגדרתה), לרבות מחנות פיזיים במרחב גבול רוסיה-אוקראינה[[37]](#footnote-37). מנגנונים אלה נועדו לסייע לרוסים לתחקר מיליוני אוקראינים ולנטרל מתוכם את ה"מרכיבים המאתגרים" בראייתם (באמצעות חקירה, מעצר, עינויים ועקירה למושבות עונשין)[[38]](#footnote-38).

**במישור הדמוגרפי, רוסיה ביקשה להגדיל את מספר תושביה תוך "הנעה כפויה" של האוכלוסייה** (forced displacement) לשטחי ה"עולם הרוסי" )הפדרציה הרוסית, בלארוס והשטחים הכבושים באוקראינה), כדי לעכב את שיקומה של אוקראינה ובמטרה לתת מענה, לפחות חלקי, למשבר הדמוגרפי שממנו סובלת רוסיה.

Graphical user interface, application, website

Description automatically generated**השינויים הדמוגרפיים באוקראינה הם אחד ההישגים העיקריים של רוסיה במלחמה עד כה**. נכון לינואר 2023 מוערך שכ-33% מתושבי אוקראינה (כ-14 מיליון מתוך כ-41 מיליון[[39]](#footnote-39)) הפכו לעקורים ולפליטים. כ-8 מיליון פליטים אוקראינים שוהים באירופה (כ-7.7) [[40]](#footnote-40) ובארה”ב (220 אלף[[41]](#footnote-41)), ועוד 5.6 מיליון הם עקורים בארצם (Internally Displaced Persons) (ירידה מכ-8 מיליון במאי 2022)[[42]](#footnote-42).

**פליטים אוקראינים, לביב, מרס 2022**

<https://www.shutterstock.com/image-photo/lviv-ukraine-march-12-2022-humanitarian-2136799397>

**במישור התודעתי, מוסקבה ביקשה לנצל את פעילותה ההומניטרית כבסיס לצבירת לגיטימציה בנוגע להפעלת הכוח הרוסי ול"נזק האגבי" הכרוך בו**. בדומה לפעילות הרוסית בתחום ההומניטרי במלחמה בסוריה[[43]](#footnote-43), ההומניטריזם הרוסי באוקראינה היה במידה רבה ריק מתוכן: מפגנים תודעתיים של עשייה הומניטרית, שבשל היקפם המוגבל לא נועדו לשפר מהותית את מצוקות האוכלוסייה[[44]](#footnote-44).

**מנגנוני הפעלת לחץ כלכלי**

הלוחמה הכלכלית הרוסית נועדה לחבל בכושרה של אוקראינה לנהל כלכלה בת-קיימא נפרדת מרוסיה לטווח הארוך, ולהערים לחצים על הממשל בקייב בתקווה להכריע אותו ולגרום לו להגמיש את עמדותיו כלפי הדרישות הרוסיות לסיום הלחימה.

ברוח "מלחמות הדור החדש", הלחצים הכלכליים החלו זמן רב טרם המלחמה, בדגש על שימוש בנשק האנרגיה. רוסיה בנתה במשך שנים רבות רשת צינורות נפט וגז שעקפו את אוקראינה, כדי להפעיל עליה לחץ. מוסקבה ניצלה את פרק המתיחות שקדם למלחמה כדי לשבש את הפעילות הכלכלית באוקראינה: החשש מפני מלחמה הבריח מהמדינה משקיעים קיימים, ועצר השקעות חדשות.

תוכנית הפלישה הרוסית כללה, בין היתר, היגיון כלכלי: השתלטות על תשתיות אנרגיה ורצון להשתלט על הגישה של אוקראינה לים אזוב ולים השחור[[45]](#footnote-45) ולכבוש את אזורי התעשייה ואת מרבצי המחצבים במזרח. רוסיה הפעילה מגוון כלי לחץ כלכלי על האוכלוסייה, ברמה הלאומית וברמה המקומית.

ברמה הלאומית בלטו הנשקת תחומי האנרגיה, המזון והמים. רוסיה שיבשה את הזרמת הגז והנפט לשטחים שבשליטת ממשלת אוקראינה, השתלטה על תחנת כוח גרעינית בזפוריז'יה (ועל תשתיות נוספות לייצור ולהולכת אנרגיה) כמנגנון לשליטה אנרגטית על השטחים שלא הצליחה לכבוש. רוסיה לא מיהרה להשמיד את תשתיות התעשייה בתקווה להשתלט עליהן בעתיד. רק רצף הכישלונות שספגה בסתיו 2022 הובילה להפצצות מרוכזות של תשתיות חשמל ואנרגיה, אשר פגעו ביותר מ-40% מכושר ייצור החשמל במדינה, בואכה חורף קר. הכישלון בכיבוש חוף הים כולו הוביל את מוסקבה להטיל מצור ימי בים השחור. הדבר פגע קשות בפעילות המסחר של אוקראינה, ובייחוד של ערי הנמל אודסה, מיקולייב, והקשה על אוקראינה ייצוא תוצרת חקלאית (עיקר הייצוא של המדינה). אף שרוסיה נאותה להסדר לייצוא דגנים מאוקראינה בתיווך תורכי, היא שימרה בידה את הזכות לשוב ולסגור ערוץ זה, אם תידרש להגביר את הלחץ על האוכלוסייה האוקראינית. הפגיעה המערכתית במשק האוקראיני בשל הלחימה, שיבושי האנרגיה, המחסור במוצרי יסוד, תנועת הפליטים וצמצום ההשקעות הובילה לירידה מוערכת של 30% בתמ"ג האוקראיני בשנת 2022[[46]](#footnote-46). זו הביאה לפגיעה כלכלית קשה באזרחי אוקראינה, בעוד שלוחמת מידע רוסית מנסה לשכנעם שהאשם בכך מוטל על הממשלה בקייב.

במישור המקומי ניכרו טכניקות מצור, הרעבה ומניעת מים סביב האזורים שרוסיה בקשה לכבוש. בחודשי המצור על מריופול שרר בעיר מחסור במזון ובמים, ובעיר מיקולאייב הובילו פגיעות במערכות החשמל והמים לשיבושים קשים באספקת מי השתייה.

1. Vladimir Putin, “Article by Vladimir Putin ‘On the Historical Unity of Russians and Ukrainians,’” *President of Russia*, July 12, 2021. <http://en.kremlin.ru/events/president/news/66181> [accessed: October 30, 2022]; Domańska Maria and Żochowski Piotr, “Putin’s article: ‘On the historical unity of Russians and Ukrainians’," *OSW*, July 13, 2022. <https://www.osw.waw.pl/en/publikacje/analyses/2021-07-13/putins-article-historical-unity-russians-and-ukrainians> [accessed: November 22, 2022]. [↑](#footnote-ref-1)
2. Michael Kofman and Jeffrey Edmonds, “Russia’s Shock and Awe: Moscow’s Use of Overwhelming Force Against Ukraine,” *Foreign Affairs*, February 22, 2022. <https://tinyurl.com/49j985h3> [accessed: October 30, 2022].

   פרטי התוכנית האופרטיבית הרוסית המקורית התפרסמו ע”י מכון RUSI בדו"ח מיוחד המבוסס על נתונים מבצעיים שנצברו ע”י המטה הכללי האוקראיני: [↑](#footnote-ref-2)
3. Mykhaylo Zabrodskyi, Jack Watling, Oleksandr V. Danylyuk and Nick Reynolds. “Preliminary Lessons in Conventional Warfighting from Russia’s Invasion of Ukraine: February–July 2022," *RUSI*, November 30, 2022. <https://rusi.org/explore-our-research/publications/special-resources/preliminary-lessons-conventional-warfighting-russias-invasion-ukraine-february-july-2022> [accessed: January 23, 2023], 7-8. דניאל ראקוב, אסף הלר, שרה פיינברג, איתמר הלר, "Boo or Boom? התקיפות של צבא רוסיה באוקראינה ביממה הראשונה למלחמה בראי הרעיון המערכתי הרוסי," עדכון מחקרי 1, *מרכז אלרום לחקר מדיניות ואסטרטגיית אוויר וחלל*, אוניברסיטת תל אביב, אפריל 2022 <https://social-sciences.tau.ac.il/sites/socsci.tau.ac.il/files/media_server/social/poli-heb/elrom/Aspire.pdf> .[accessed: November 28, 2022]. [↑](#footnote-ref-3)
4. Keir Giles, *Handbook of Russian Information Warfare*, Rome: NATO Defence College Research Division, 2016. <https://www.ndc.nato.int/news/news.php?icode=995> [accessed: November 28, 2022]. [↑](#footnote-ref-4)
5. Adamsky, “Cross-Domain Coercion: The Current Russian Art of Strategy,” 33. [↑](#footnote-ref-5)
6. Roman Anin, “How Putin Decided to Go to War,” *istories*, May 16, 2022. <https://tinyurl.com/yk38ju83> [accessed: October 30, 2022]. [↑](#footnote-ref-6)
7. Maggie Smith, “Russia Has Been at War with Ukraine for Years – in Cyberspace,” *The Conversation*, February 7, 2022. <https://theconversation.com/russia-has-been-at-war-with-ukraine-for-years-in-cyberspace-176221> [accessed: October 30, 2022]. [↑](#footnote-ref-7)
8. 39 Marlene Laruelle and Ivan Grek, “Decoding Putin’s Speeches: The Three Ideological Lines of Russia’s Military Intervention in Ukraine,” *Russia Matters*, February 25, 2022. <https://www.russiamatters.org/analysis/decoding-putins-speeches-three-ideological-lines-russias-military-intervention-ukraine> [accessed: October 30, 2022]. [↑](#footnote-ref-8)
9. לפי הצהרות פוטין ערב הפלישה, תכליתו העיקרית של המבצע היא "לתקן" את התפיסה ההיסטורית שהצדיקה הקמת ישות מדינית פוליטית אוקראינית אשר גובשה בשנות ה-20 במדיניות הלאומים של לנין, ובעיקר את הפיכת אוקראינה לפלטפורמה אנטי-רוסית, בעידן הפוסט-סובייטי. הנחת יסוד זו אינה טריוויאלית משום שהיא מהווה ציר בסיסי בחשיבה האסטרטגית ובלגיטימציה של הנשיא פוטין בנוגע לפלישה. [↑](#footnote-ref-9)
10. Catherine Belton and Greg Miller, “Russia's Spies Misread Ukraine and Misled Kremlin as War Loomed,” *Washington Post*, August 19, 2022. <https://www.washingtonpost.com/world/interactive/2022/russia-fsb-intelligence-ukraine-war/> [accessed: October 30, 2022]. [↑](#footnote-ref-10)
11. על פי סקר שנערך בינואר 2022 ע”י חברת הסקרים האוקראיניתResearch and Branding , שהזמין אחד מעוזריו של הנשיא הפרו-רוסי לשעבר ויקטור ינוקוביץ', כ-48% מהנשאלים הביעו נכונות להילחם נגד הכוחות הרוסיים במקרה של פלישה, בעוד שרק 2% היו מוכנים לאפיין את הפלישה האפשרית כאקט של "שחרור". ראה:

    Catherine Belton and Greg Miller, “Russia's Spies Misread Ukraine and Misled Kremlin as War Loomed”. [↑](#footnote-ref-11)
12. *Video of a Russian POW*, *Рыбарь Rybarʹ*, February 25, 2022. <https://t.me/rybar/24972> [accessed: October 30, 2022]. [↑](#footnote-ref-12)
13. Maksym Levin and Pavel Polityuk, “Ukraine and Russia Agree on Evacuation Corridors as U.S. Punishes Oligarchs,” *Reuters*, March 4, 2022. <https://www.reuters.com/markets/europe/top-wrap-10-ukraine-seeks-ceasefire-humanitarian-corridors-talks-with-russia-2022-03-03/> [accessed: October 30, 2022]. [↑](#footnote-ref-13)
14. לעיתים מדגיש משרד ההגנה הרוסי כי הוא עצמו יצר קשר עם משפחותיהם של "הקורבנות" לכאורה כדי להוקיע את ה"פייק ניוז" ולמנוע "פרובוקציות" עתידיות. כך למשל, ב-24 בפברואר 2022 דיווח משרד ההגנה כי יצר קשר ישיר עם תושבי העיר צ'והייב, ועל סמך ראיות ניתן לקבוע כי מותו של ילד בעיר הוא שקרי:

    "Sročno Razoblačën Fejk IPSO SSO VSU. My Svjazalisʹ S Žitelem Čugueva Dlja Verifikacii Gibeli Malʹčika Срочно Разоблачён Фейк ИПСО ССО ВСУ. Мы Связались С Жителем Чугуева Для Верификации Гибели Мальчика," [A Fake of the Informational and Psychological Operations of the Special Operations Forces of the Armed Forces of Ukraine Was Urgently Dismissed. We Contacted a Resident of Chuguyev to Verify the Death of the Boy], *Rybar’ Рыбарь*, February 24, 2022. <https://t.me/rybar/24612> [accessed: October 30, 2022]. [↑](#footnote-ref-14)
15. מסקנה זו מתבססת על חיפוש חומרים בנושא האזרחים בלחימה במהדורות השנים האחרונות של כתב העת המוביל למחשבה צבאית של משרד ההגנה הרוסי – *Voennaja myslʹ Военная мысль*. [↑](#footnote-ref-15)
16. Gary Anderson, “Russia Doesn't Train Troops for Urban Warfare. It's about to Learn the Consequences in Ukraine,” *Military.com*, March 8, 2022.<https://www.military.com/daily-news/opinions/2022/03/08/russia-doesnt-train-troops-urban-warfare-its-about-learn-consequences-ukraine.html> [accessed: October 30, 2022]. [↑](#footnote-ref-16)
17. Jānis Bērziņš, “Not ‘Hybrid’ but New Generation Warfare". [↑](#footnote-ref-17)
18. דניאל ראקוב, אסף הלר, שרה פיינברג, איתמר הלר, "Boo or Boom? התקיפות של צבא רוסיה באוקראינה ביממה הראשונה למלחמה בראי הרעיון המערכתי הרוסי". [↑](#footnote-ref-18)
19. Justin Ling, “Russia Tries to Terrorize Ukraine with Images of Chechen Soldiers,” *Foreign Policy*, February 26, 2022. <https://foreignpolicy.com/2022/02/26/russia-chechen-propaganda-ukraine/> [accessed: October 30, 2022]. [↑](#footnote-ref-19)
20. פירוט נוסף על תקיפת תשתיות אנרגיה באוקראינה, ראה בתת-פרק על לחץ כלכלי, בהמשך פרק זה, ובנוסף כאן:

    Aura Sabadus, “Ukraine needs urgent help to counter Putin’s energy infrastructure attacks," *Atlantic Council*, November 14, 2022. <https://www.atlanticcouncil.org/blogs/ukrainealert/ukraine-needs-urgent-help-to-counter-putins-energy-infrastructure-attacks/> [accessed: November 20, 2022]. [↑](#footnote-ref-20)
21. תיעוד פשעי מלחמה שביצעו כוחות רוסיים באוקראינה הוא סוגיה מורכבת, הנחקרת בהרחבה ע”י גופים רשמיים ובחברה האזרחית. אין מטרתו של המחקר לחקור נושא זה. המחברים השתכנעו כי אכן מדובר בתופעה רחבה על בסיס אוסף עדויות של אזרחיות ואזרחים אוקראינים ברשת האינטרנט ודו"חות של האו"ם, כגון:

    OHCHR, “A/77/533: Independent International Commission of Inquiry on Ukraine - Note by the Secretary-General,” October 18, 2022. <https://www.ohchr.org/en/documents/reports/a77533-independent-international-commission-inquiry-ukraine-note-secretary> [accessed: October 30, 2022]. [↑](#footnote-ref-21)
22. על היקף פשעי מלחמה של הכוחות הרוסיים באוקראינה והקטגוריות השונות שלהם, ראה:

    ## UN, “Killings of civilians: summary executions and attacks on individual civilians in Kyiv, Chernihiv, and Sumy regions in the context of the Russian Federation’s armed attack against Ukraine," December 7, 2022.

    <https://www.ohchr.org/en/documents/country-reports/killings-civilians-summary-executions-and-attacks-individual-civilians> [accessed: January 17, 2022]. [↑](#footnote-ref-22)
23. מספר האזרחים ההרוגים באוקראינה אינו ידוע, שכן ניתוח מהימן אורך זמן, ושליטה של צדדים יריבים בחלקיה של אוקראינה אינה מאפשרת לאף גורם לבנות נתונים מהימנים. עם זאת, הנתונים המתפרסמים ע”י נציב האו"ם לזכויות אדם יכולים לרמז על סדר גודל של אזרחים אוקראינים הרוגים.

    United Nations. Office of the High Commissioner for Human Rights, “Ukraine: civilian casualty update 10 October 2022",” October 10, 2022.<https://www.ohchr.org/en/news/2022/11/ukraine-civilian-casualty-update-21-november-2022> [accessed: November 26, 2022]. [↑](#footnote-ref-23)
24. לפי הערכת נציב זכויות האדם של האו"ם מקיץ 2022, במהלך עשר שנות מלחמת האזרחים בסוריה נהרגו 306,000 אזרחים.

    United Nations, ”UN Human Rights Office estimates more than 306,000 civilians were killed over 10 years in Syria conflict," *Office of the High Commissioner for Human Rights*, June 22, 2022*.* <https://www.ohchr.org/en/press-releases/2022/06/un-human-rights-office-estimates-more-306000-civilians-were-killed-over-10> [accessed: November 20, 2022]. [↑](#footnote-ref-24)
25. Gall Carlotta, “‘Fear Still Remains’: Ukraine Finds Sexual Crimes Where Russian Troops Ruled," *New Your Times*, January 5, 2023. <https://www.nytimes.com/2023/01/05/world/europe/ukraine-sexual-violence-russia.html> [accessed: January 5, 2022] [↑](#footnote-ref-25)
26. חייל הצנחנים פאבל פילטייב, שכתב ספר על חוויותיו בחודשי המלחמה הראשונים בו היה ביקורתי מאוד כלפי צבא רוסיה, התעקש כי עבורו ועבור חבריו היה בלתי לגיטימי לחלוטין להוציא להורג אזרח בגלל סיוע מודיעיני לאויב. ראה:

    Dima Shvets [Дима Швец](file:///C:\Users\danie\Downloads\Дима Швец), “Nas naebali prostite Нас наебали, простите [We were fucked up, sorry], Mediazona, August 19, 2022. <https://zona.media/article/2022/08/19/filatyev> [accessed February 2, 2023]. [↑](#footnote-ref-26)
27. “Cluster Bombs Dropped in the Ukraine City of Kharkiv: 7NEWS,” *YouTube*, March 1, 2022. <https://tinyurl.com/3upbb2ms> [accessed: October 30, 2022]. [↑](#footnote-ref-27)
28. Mona Yacoubian, “How Russia May Reprise Its Syrian Playbook in Ukraine”.

    ראה גם:

    # Media Resistance Group, “Vtoraja Čečenskaja Vojna i Vojna v Ukraine: Kolonialʹnoe Nasilie Kak Opora Vlasti Putina Вторая Чеченская Война и Война в Украине: Колониальное Насилие Как Опора Власти Путина," [The Second Chechen War and the War in Ukraine: Colonial Violence as a Supportive Base for Putin’s Power], *syg.ma*, May 12, 2022. <https://syg.ma/@media-resistance-group/vtoraia-chiechienskaia-voina-i-voina-v-ukrainie-kolonialnoie-nasiliie-kak-opora-vlasti-putina> [accessed: October 30, 2022].

    [↑](#footnote-ref-28)
29. Ministry of Defense GB (2022, September 18). *Twitter*. <https://twitter.com/DefenceHQ/status/1571373728008736769> [accessed: October 30, 2022]*.* [↑](#footnote-ref-29)
30. ראיון עם גורם ביטחוני ישראלי המתמחה בצבא רוסיה ובמלחמה באוקראינה, 31 באוגוסט 2022, תל אביב. [↑](#footnote-ref-30)
31. “Putin Honors 64th Brigade Accused of Bucha Massacre,” *Ukrinform*, April 18, 2022. <https://www.ukrinform.net/rubric-ato/3461024-putin-honors-64th-brigade-accused-of-bucha-massacre.html>[accessed: October 30, 2022]*.* [↑](#footnote-ref-31)
32. Zabrodskyi, Watling, Danylyuk and Reynolds. “Preliminary Lessons in Conventional Warfighting from Russia’s Invasion of Ukraine,” 12. [↑](#footnote-ref-32)
33. Hanna Arhirova, “‘We survived’: Kherson comes alive after Russian withdrawal,” *AP*, November 20, 2022. <https://apnews.com/article/russia-ukraine-europe-business-46c1061fc44458c903cf12fa442c57e1> [accessed: November 20, 2022]. [↑](#footnote-ref-33)
34. # “Kherson: How Is Russia Imposing Its Rule in Occupied Ukraine?”, *BBC News*, May 11, 2022, <https://tinyurl.com/2a9rhj43> [accessed: October 30, 2022].

    [↑](#footnote-ref-34)
35. # Max Seddon et alii, “Ukraine and Russia explore neutrality plan in peace talks,” *Financial Times*, March 16, 2022. <https://www.ft.com/content/7b341e46-d375-4817-be67-802b7fa77ef1> [accessed: October 30, 2022].

    [↑](#footnote-ref-35)
36. ראיון עם גורם ביטחוני ישראל המתמחה בצבא רוסיה ובמלחמה באוקראינה, 31 באוגוסט 2022, תל אביב. [↑](#footnote-ref-36)
37. “Mapping the Filtration System in Donetsk Oblast,” *Conflict Observatory*, August 25, 2022. <https://hub.conflictobservatory.org/portal/apps/sites/#/home/pages/filtration-1> [accessed: October 30, 2022]. [↑](#footnote-ref-37)
38. ### Ilze Brands Kehris,“Human rights concerns related to forced displacement in Ukraine”, ” September 7, 2020.<https://www.ohchr.org/en/statements/2022/09/human-rights-concerns-related-forced-displacement-ukraine> [accessed: November 28, 2022].

    [↑](#footnote-ref-38)
39. המספר 41 מיליון מיוחס ב"וויקיפדיה" ללשכה המרכזית לסטטיסטיקה האוקראינית, אך הנתונים שבה אינם זמינים.

    “Demographics of Ukraine," *Wikipedia*. <https://en.wikipedia.org/wiki/Demographics_of_Ukraine#cite_note-ukrstat_population-2> [accessed: December 30, 2022]. [↑](#footnote-ref-39)
40. UNHCR, “Ukraine Refugee Situation". <https://data.unhcr.org/en/situations/ukraine> [accessed: February 3, 2023]. [↑](#footnote-ref-40)
41. "Remarks by President Biden and President Zelenskyy of Ukraine in Joint Press Conference," *The White House*, December 22, 2022. <https://www.whitehouse.gov/briefing-room/speeches-remarks/2022/12/21/remarks-by-president-biden-and-president-zelenskyy-of-ukraine-in-joint-press-conference/> [accessed: December 30, 2022]. [↑](#footnote-ref-41)
42. “Ukraine - Internal Displacement Report - General Population Survey Round 12,” *The International Organization for Migration (IOM)*, January 23, 2023. <https://dtm.iom.int/reports/ukraine-internal-displacement-report-general-population-survey-round-12-16-23-january-2023> [accessed: February 3, 2023]. [↑](#footnote-ref-42)
43. “What the war in Syria tells us about Russia’s use of humanitarian corridors,” *NPR*, March 8, 2022. <https://www.npr.org/2022/03/08/1085097957/what-the-war-in-syria-tells-about-russias-use-of-humanitarian-corridors> [accessed: November 28, 2022]. [↑](#footnote-ref-43)
44. גישת "ההומניטריזם הריק מתוכן" הפכה למרכיב של הפעלת הכוח הרוסי במרחבים אחרים, בעיקר באפריקה. ראה:

    Matthew Page and Paul Stronski, “How Russia’s Hollow Humanitarianism Hurt Its Vaccine Policy in Africa,” *Carnegie Endowment for International Peace*, April 28, 2022. <https://carnegieendowment.org/2022/04/28/how-russia-s-hollow-humanitarianism-hurt-its-vaccine-diplomacy-in-africa-pub-87004> [accessed: November 28, 2022]. [↑](#footnote-ref-44)
45. Zabrodskyi, Watling, Danylyuk and Reynolds. “Preliminary Lessons in Conventional Warfighting from Russia’s Invasion of Ukraine," 6. [↑](#footnote-ref-45)
46. Olena Harmash, “Ukraine suffers biggest economic fall in independent era due to war,” *Reuters*, January 5, 2023. <https://www.reuters.com/markets/europe/ukraines-economy-falls-304-2022-minister-2023-01-05/> [accessed: 5 January, 2023]. [↑](#footnote-ref-46)